b'\n_START_ARTICLE_\nVytautas Grinius\n_START_PARAGRAPH_\nVytautas Grinius (1940 m. liepos 10 d. Pa\xc5\xa1altuoni\xc5\xb3 kaime, Raseini\xc5\xb3 rajone \xe2\x80\x93 2013 m. gruod\xc5\xbeio 28 d. Vilniuje) \xe2\x80\x93 Lietuvos ir Vengrijos \xc5\xbeem\xc4\x97s \xc5\xabkio mokslininkas; Vengrijos lietuvi\xc5\xb3 bendruomen\xc4\x97s ir Lietuvos\xe2\x80\x93Vengrijos kult\xc5\xabros bi\xc4\x8diuli\xc5\xb3 draugij\xc5\xb3 pirmininkas.\n_START_SECTION_\nBiografija\n_START_PARAGRAPH_\nMok\xc4\x97si Raseini\xc5\xb3 gimnazijoje. 1963 m. baig\xc4\x99s Vilniaus universiteto Gamtos fakultet\xc4\x85, \xc4\xafgijo biologo specialyb\xc4\x99. 1964\xe2\x80\x931969 m. dirbo Vilniaus universitete Problemin\xc4\x97s laboratorijos vyr. moksliniu bendradarbiu, o 1969\xe2\x80\x931973 m. \xe2\x80\x93 vyr. moksliniu bendradarbiu Lietuvos \xc5\xbeemdirbyst\xc4\x97s instituto Vok\xc4\x97s filiale. 1974 m. apgyn\xc4\x97 \xc5\xbeem\xc4\x97s \xc5\xabkio moksl\xc5\xb3 kandidato disertacij\xc4\x85._NEWLINE_Vilniuje tapo aktyviu saviveiklininku \xe2\x80\x93 dainavo Universiteto akademiniame mi\xc5\xa1riame chore ir Vyr\xc5\xb3 chore \xe2\x80\x9eVarpas\xe2\x80\x9c. Vienoje i\xc5\xa1 koncertini\xc5\xb3 kelioni\xc5\xb3 susipa\xc5\xbeino su vengre Eva ir 1973 m. j\xc4\x85 ved\xc4\x97. I\xc5\xa1vyko gyventi \xc4\xaf Vengrij\xc4\x85, dirbo Augal\xc5\xb3 apsaugos stotyje, nuo 1980 m. \xe2\x80\x93 Chemijos pramon\xc4\x97s mokslo tiriamajame institute Vespr\xc4\x97me. 1977 m. disertacija buvo nostrifikuota ir V.Griniui pripa\xc5\xbeintas agrarini\xc5\xb3 moksl\xc5\xb3 daktaro laipsnis. Gim\xc4\x97 vaikai Ieva ir Adomas.\n_START_SECTION_\nVisuomenin\xc4\x97 veikla\n_START_PARAGRAPH_\nBuvo tarp Vengrijos lietuvi\xc5\xb3 bendruomen\xc4\x97s \xc4\xafk\xc5\xabr\xc4\x97j\xc5\xb3, v\xc4\x97liau i\xc5\xa1rinktas ir jos pirmininku. 1991\xe2\x80\x93\xc5\xb3j\xc5\xb3 met\xc5\xb3 Sausio dienomis Lietuvos bi\xc4\x8diuliai Vengrijoje, inicijuojami dr. V. Griniaus, \xc4\xafk\xc5\xabr\xc4\x97 \xe2\x80\x9eLietuvi\xc5\xb3 reabilitacin\xc4\xaf fond\xc4\x85\xe2\x80\x9c, kurio l\xc4\x97\xc5\xa1omis buvo nusi\xc5\xb3sti vaistai ir tvarsliava nukentiejusiems. Keli su\xc5\xbeeisti prie Vilniaus televizijos bok\xc5\xa1to buvo gydomi Vengrijoje. Vytauto Griniaus pastang\xc5\xb3 d\xc4\x97ka \xc5\xa1i valstyb\xc4\x97 1991 m. rugs\xc4\x97jo 2 d. pripa\xc5\xbeino Nepriklausom\xc4\x85 Lietuvos Respublik\xc4\x85, v\xc4\x97liau buvo atkurti ir tarpukaryje u\xc5\xbemegzti diplomatiniai santykiai. Jo iniciatyva buvo sukurtas vengr\xc5\xb3 pilnametra\xc5\xbeis dokumentinis filmas apie Lietuvos tremtinius \xe2\x80\x9eMirusi\xc5\xb3j\xc5\xb3 laisv\xc4\x97\xe2\x80\x9c._NEWLINE_1990 m. minint 1956 m. Vengr\xc5\xb3 tautos sukilim\xc4\x85, dr.V.Grinius pakviet\xc4\x97 tautodailininkus Vid\xc4\x85 Cikan\xc4\x85 i\xc5\xa1 Luk\xc5\xa1i\xc5\xb3 ir Rim\xc4\x85 Zinkevi\xc4\x8di\xc5\xb3 i\xc5\xa1 Ukmerg\xc4\x97s su pagalbinkais. Vespr\xc4\x97mo mieste buvo sukurtas ir atidengtas koplytstulpis. Dar vienas lietuvi\xc5\xa1kas medinis dro\xc5\xbein\xc4\x97tas paminklas i\xc5\xa1kilo Budape\xc5\xa1te Kerepe\xc5\xa1io kapin\xc4\x97se. J\xc4\xaf autoriai \xe2\x80\x93 liaudies meistrai Adolfas Teresius i\xc5\xa1 Garliavos ir Rimas Zinkevi\xc4\x8dius i\xc5\xa1 Ukmerg\xc4\x97s \xe2\x80\x93 taip pat skyr\xc4\x97  d\xc4\x97l Vengrijos laisv\xc4\x97s pokaryje kritusiems kovotojams._NEWLINE_1993 m. Vytautas Grinius gr\xc4\xaf\xc5\xbeo \xc4\xaf Lietuv\xc4\x85, 1999 m. Vilniuje \xc4\xafk\xc5\xabr\xc4\x97 Lietuvos ir Vengrijos kult\xc5\xabros bi\xc4\x8diuli\xc5\xb3 draugij\xc4\x85, jai vadovavo. Buvo Vengrijos ambasadoriaus Lietuvoje garb\xc4\x97s patar\xc4\x97jas. Ra\xc5\xa1\xc4\x97 monografij\xc4\x85 \xe2\x80\x9eLietuvos ir Vengrijos istorijos paralel\xc4\x97s\xe2\x80\x9c, kuri d\xc4\x97l autoriaus mirties liko nepabaigta.'